ส่วนที่ 1

ข้อมูลสรุป (Executive Summary)

บริษัท เจริญโภคภัณฑ์อาหาร จำกัด (มหาชน) (“CPF”)
เป็นบริษัทหลักในประเทศไทยของเครือเจริญโภคภัณฑ์ ในการดำเนินธุรกิจเกษตรอุตสาหกรรม
ด้านการเลี้ยงสัตว์และผลิตอาหารจากเนื้อสัตว์ทั้งในประเทศและต่างประเทศ
โดยการดำเนินธุรกิจส่วนใหญ่อยู่ในประเทศไทย ณ วันที่ 31 ธันวาคม 2545 CPF
มีบริษัทย่อยทั้งสิ้นจำนวน 30 แห่ง
เป็นบริษัทย่อยที่ดำเนินธุรกิจหลักด้านเกษตรอุตสาหกรรมครบวงจรในประเทศไทยจำนวน 20
บริษัทและในต่างประเทศจำนวน 3
บริษัทและด้านการจัดจำหน่ายสินค้าจำพวกเนื้อสัตว์แปรรูปและผลิตภัณฑ์อาหารสำเร็จรูปในต่างประเทศ
จำนวน 3 บริษัท และเป็นบริษัทย่อยที่ดำเนินธุรกิจอื่นๆ อีก 4 บริษัท

การดำเนินธุรกิจเกษตรอุตสาหกรรมครบวงจรในประเทศไทยซึ่งดำเนินการโดย CPF
และบริษัทย่อยในประเทศไทยนั้น
เป็นธุรกิจที่เริ่มต้นตั้งแต่การจัดหาวัตถุดิบเพื่อใช้ในการผลิตอาหารสัตว์ การเพาะพันธุ์สัตว์
การเลี้ยงสัตว์เพื่อการค้า การแปรรูปเนื้อสัตว์ จนกระทั่งถึงการผลิตอาหารสำเร็จรูป
การดำเนินธุรกิจดังกล่าวแบ่งออกได้เป็น 2 ธุรกิจหลัก คือ (1) ธุรกิจสัตว์บก
ซึ่งครอบคลุมสินค้าในกลุ่มของไก่ เป็ด และสุกร (2) ธุรกิจสัตว์น้ำ
ซึ่งครอบคลุมสินค้าในกลุ่มของกุ้งและปลา สินค้าของแต่ละธุรกิจสามารถแบ่งได้เป็น 3 หมวดหลัก คือ
หมวดอาหารสัตว์ หมวดพันธุ์สัตว์ และหมวดเนื้อสัตว์และผลิตภัณฑ์อาหาร
โดยสินค้าที่ผลิตได้ของแต่ละธุรกิจจะมีการจำหน่ายทั้งภายในประเทศและต่างประเทศคิดเป็นสัดส่วนเท่ากับร้อยละ
77 : 23 ในปี 2545 ซึ่งการจัดจำหน่ายภายในประเทศ
ส่วนใหญ่จะเป็นการดำเนินการโดยบริษัทผู้ผลิตที่กระจายอยู่ใน ภูมิภาคต่าง ๆ ของประเทศ
ส่วนการจัดจำหน่ายในต่างประเทศนั้น จะดำเนินการโดยอาศัยเครือข่ายของบริษัทย่อยใน
ต่างประเทศ 3 บริษัท ได้แก่ Aqua Beauty, Inc.
ซึ่งเป็นผู้จัดจำหน่ายสินค้าอาหารทะเลในตลาดสหรัฐอเมริกา CPF Europe S.A. และ Fusion
Foods Limited
ซึ่งเป็นผู้จัดจำหน่ายสินค้าเนื้อสัตว์แปรรูปและผลิตภัณฑ์อาหารสำเร็จรูปในตลาดยุโรปและสหราชอาณาจักร
ตามลำดับ

ส่วนการดำเนินธุรกิจเกษตรอุตสาหกรรมในต่างประเทศ CPF
ดำเนินการผ่านบริษัทย่อยในต่างประเทศ ได้แก่ Charoen Pokphand (USA), Inc.
ดำเนินธุรกิจไก่เนื้อครบวงจรในสหรัฐอเมริกาเพื่อรองรับความต้องการบริโภคภายในประเทศสหรัฐอเมริกาเป็นหลัก
C.P. Aquaculture (Beihai) Co., Ltd.
ดำเนินธุรกิจผลิตและจำหน่ายอาหารสัตว์น้ำในประเทศ สาธารณรัฐประชาชนจีน และ C.P. Food
Product (Shanghai) Co., Ltd.
ดำเนินธุรกิจร้านอาหารไทยในประเทศสาธารณรัฐประชาชนจีน

และเพื่อเป็นการเพิ่มช่องทางการจัดจำหน่ายและขยายตลาดสินค้าของบริษัท ในเดือนมกราคม 2546
CPF จึงได้มีการจัดตั้งบริษัทย่อยขึ้นใหม่อีก 3 บริษัท ได้แก่ บริษัท ยูนิเวอร์แซล ฟู้ด แอนด์
มาร์เก็ตติ้ง จำกัด เพื่อดำเนินธุรกิจค้าส่งและค้าปลีกผลิตภัณฑ์อาหารสำเร็จรูปและร้านฟาสต์ฟู้ดส์
บริษัท อินเตอร์เนชั่นแนล เพ็ท ฟู้ด จำกัด เพื่อดำเนินธุรกิจค้าส่งและ
ค้าปลีกผลิตภัณฑ์อาหารสำเร็จรูปสำหรับสัตว์เลี้ยง และ Aqua - Agri Foods International,
Inc. เพื่อดำเนินธุรกิจจัดจำหน่าย สินค้าจำพวกอาหารในประเทศสหรัฐอเมริกา
โดยสองบริษัทแรกเป็นบริษัทที่จดทะเบียนในประเทศไทย และ CPF
เป็นผู้ถือหุ้นทางตรงในอัตราร้อยละ 99.99
ส่วนบริษัทที่สามเป็นบริษัทที่จดทะเบียนในประเทศสหรัฐอเมริกาและ CPF เป็นผู้ถือหุ้น
ทางอ้อมในอัตราร้อยละ 99.99

นอกจากการดำเนินธุรกิจหลักดังกล่าวข้างต้นแล้ว CPF ยังมีการลงทุนในบริษัทย่อยอีก 2 บริษัท
เพื่อให้บริการแก่บริษัทภายในกลุ่ม CPF เป็นหลัก ได้แก่ บริษัท ซีพีเอฟ ไอทีเซ็นเตอร์ จำกัด
ดำเนินธุรกิจการให้บริการด้านเทคโนโลยี สารสนเทศและ บริษัท ซีพีเอฟ เทรนนิ่งเซ็นเตอร์ จำกัด
ดำเนินธุรกิจการให้บริการด้านการฝึกอบรม ส่วนบริษัทย่อยที่ดำเนินธุรกิจด้านการลงทุนมี 2 บริษัท
ได้แก่ CPF Investment Limited และ BKP Holding Limited นอกจากนี้ CPF
ยังมีเงินลงทุน ทางตรงและทางอ้อมในธุรกิจต่างๆ ทั้งในประเทศและต่างประเทศ
โดยเป็นเงินลงทุนในธุรกิจที่เกี่ยวเนื่องกับธุรกิจหลัก เช่น
ธุรกิจเกษตรอุตสาหกรรมในประเทศมาเลเซีย (Charoen Pokphand Holdings (Malaysia)
Sdn. Bhd.) และในประเทศ เวียดนาม (C.P. Vietnam Livestock Co., Ltd.) เป็นต้น
และเป็นเงินลงทุนในธุรกิจที่ไม่เกี่ยวเนื่องกับธุรกิจหลัก เช่น ธุรกิจค้าส่งและค้าปลีกในประเทศไทย
(บริษัท สยามแม็คโคร จำกัด (มหาชน) และบริษัท ซี.พี. เซเว่นอีเลฟเว่น จำกัด (มหาชน)
ตามลำดับ) ธุรกิจโทรคมนาคมในประเทศไทย (บริษัท เทเลคอมเอเซียคอร์ปอเรชั่น จำกัด
(มหาชน)) ธุรกิจค้าส่งในประเทศสาธารณรัฐประชาชนจีน (SHV-CPF (PRC) Investment
Co., Ltd.) ธุรกิจสวนป่าในประเทศไทย (บริษัท นว 84 จำกัด)
และธุรกิจบริหารโครงการศูนย์การค้า “Super Brand Mall” ในประเทศสาธารณรัฐประชาชนจีน
(Kinghill Limited) เป็นต้น

CPF นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อเดือนธันวาคม 2530
และได้แปรสภาพเป็นบริษัทมหาชนจำกัด ในเดือนมกราคม 2537
โดยได้เปลี่ยนแปลงมูลค่าหุ้นสามัญที่ตราไว้ จากเดิมมูลค่าหุ้นละ 10 บาท เป็น มูลค่าหุ้นละ 1 บาท
เมื่อเดือนกันยายน 2544

ปัจจุบัน CPF มีหลักทรัพย์จดทะเบียนในตลาดหลักทรัพย์แห่งประเทศไทยภายใต้ชื่อย่อ “CPF”
สำหรับหุ้นสามัญและ“CPF-W2” สำหรับใบสำคัญแสดงสิทธิจำนวน 388,970,582 หน่วย
ซึ่งออกและเสนอขายเมื่อวันที่ 22 กรกฎาคม 2545 โดย ณ วันที่ 20 มกราคม 2546 CPF
มีทุนชำระแล้ว 5,708,162,731 บาท เป็นหุ้นสามัญทั้งจำนวน และมีมูลค่าหุ้นสามัญ CPF
ตามราคาตลาด ณ วันดังกล่าวประมาณ 24,317 ล้านบาท

รายได้จากการขายรวมของ CPF และบริษัทย่อย สำหรับปี 2545 มีจำนวน 75,147 ล้านบาท
และมีกำไรสุทธิจำนวน 2,609 ล้านบาท โดยในระหว่างปี 2545 CPF
ได้จ่ายเงินปันผลระหว่างกาลรวมทั้งสิ้น 3 ครั้งจากผลการดำเนินงานประจำไตรมาสที่ 1 ไตรมาสที่
2 และไตรมาสที่ 3 ปี 2545 ให้แก่ผู้ถือหุ้นเท่ากับ 0.31 บาทต่อหุ้น เป็นเงินทั้งสิ้น 1,341
ล้านบาท นอกจากนี้ เมื่อวันที่ 3 มีนาคม 2546 คณะกรรมการของ CPF
ได้ประกาศจ่ายเงินปันผลจากผลการดำเนินงานประจำไตรมาสที่ 4 ปี 2545 ให้แก่ผู้ถือหุ้นในอัตรา
0.03 บาทต่อหุ้น เป็นเงิน 171 ล้านบาท โดยจะจ่ายเป็นเงินปันผล ประจำปี
ซึ่งจะเสนอต่อที่ประชุมผู้ถือหุ้นเพื่อพิจารณาอนุมัติในวันที่ 16 เมษายน 2546

สำนักงานใหญ่ของ CPF ตั้งอยู่ที่ อาคาร ซี.พี.ทาวเวอร์ เลขที่ 313 ถนนสีลม แขวงสีลม
เขตบางรัก กรุงเทพมหานคร 10500 โทรศัพท์ 0-2638-2935-6 โทรสาร 0-2638-2942